“สมคิด”สั่งคมนาคมเร่งหารือ THAI สรุปความชัดเจน NOK หลังเมินเพิ่มทุน
"สมคิด"สั่งคมนาคมเร่งหารือ THAI สรุปความชัดเจนกรณีถือหุ้น NOK หลังเมินเพิ่มทุน
12 มิ.ย. 2560

นายสมคิด จาตุศรีพิทักษ์ รองนายกรัฐมนตรี เปิดเผยว่า กรณี บริษัท การบินไทย จำกัด (มหาชน) หรือ THAI ไม่ได้ซื้อหุ้นเพิ่มทุนของบริษัท นกแอร์ จำกัด (มหาชน) หรือ NOK และมีผลทำให้สัดส่วนถือหุ้นลดลงว่า การบินไทยต้องรีบพิจารณาว่าจะดำเนินการอย่างไรกับ NOK จะได้ไม่คาราคาซัง หลังจาก NOK ประสบปัญหาขาดทุน THAI จะเข้าไปเพิ่มทุนใน NOK เองหรือร่วมกับพันธมิตร (Partner) ต้องจบเรื่องให้เร็ว เพราะปัจจุบันธุรกิจการบินมีการแข่งขันสูง โดยกระทรวงคมนาคมจะไปดูแลเรื่องนี้
“การบินไทยเขาอยากมีเส้นทางบินเพิ่มใช่ไหม จะเพิ่มทุน หรือจะบริหารยังไงก็ว่ากันไป …ถ้าการบินไทยฉลาด การบินไทยก็ต้องรู้จักวิธีการบริหาร 3 สายการบินอยู่ในมือ มีสายการบินไทย ไทยสมายล์ และนกแอร์ โดยไทยสมายล์ ไปได้ดี แต่นกแอร์ไปไม่ค่อยได้ดี ฉะนั้นจะบริหารนกแอร์ยังไงต้องไปคิด” นายสมคิด กล่าว